ভৈরবে আবুল বাশারের বিরুদ্ধে ধর্মপ্রাণ মানুষের সমাবেশ
হজ ও ধর্ম  নিয়ে কটূক্তি করায় ভৈরবের ভণ্ড পীর আবুল বাশারের বিরুদ্ধে মানববন্ধন ও সমাবেশ হয়।







স্থানীয় ইমাম পরিষদের উদ্যোগে রোববার বেলা ১১টায় ভৈরব বাসস্ট্যান্ড দুর্জয় মোড়ে অনুষ্ঠিত মানববন্ধনে সহস্রাধিক ধর্মপ্রাণ মানুষ, বিভিন্ন মসজিদের ইমাম, মাদ্রাসার শিক্ষক-শিক্ষার্থী ও সাধারণ মানুষ অংশগ্রহণ করেন।




পরে তারা উপজেলা নির্বাহী অফিসারের কার্যালয়ে গিয়ে আবুল বাশারের শাস্তির দাবিতে একটি স্মারকলিপি প্রদান করেন।
সমাবেশ চলাকালে আইন-শৃঙ্খলা বাহিনী নিরাপত্তা জোরদার করলেও ঢাকা-সিলেট মহাসড়কে প্রায় ৩০ মিনিট যানবাহন চলাচল বন্ধ থাকে। এ সময় পীর আবুল বাশারের শাস্তির দাবিতে বিভিন্ন স্লোগান দেয়া হয়।
আবুল বাশারের বাড়ি ভৈরবের উমনাথপুর গ্রামে। ঘটনার পর তার বাড়িতে পুলিশ প্রহরা বসানো হয়।
গত কয়েকদিন আগে ভৈরবের ভণ্ডপীর আবুল বাশার হবিগঞ্জের এক ওয়াজ মাহফিলে হজ নিয়ে কটূক্তি করেন। মাহফিলে তিনি বলেন, তার মাজারে গেলেই গোনাহ মাফ হয়, অভাব দূর হবে। মক্কা-মদিনায় কিছু নেই। ওমরা কি তোর বাপ লাগে? কেন ওমরা করতে যাস? আমার মাজারে আসলেই তোদের গুনাহ মাফ হবে। এ ধরনের ১১টি উক্তি করে কটূক্তি করেন ওই পীর।
এ ব্যাপারে গত বৃহস্পতিবার রাতে অ্যাডভোকেট আমিনুল ইসলাম বাদী হয়ে আবুল বাশারের বিরুদ্ধে ভৈরব থানায় একটি অভিযোগ দায়ের করেন। অভিযোগটি তদন্ত করছে পুলিশ।
রোববার দুপুরে উপজেলা নির্বাহী অফিসার লুবনা ফারজানা ইমাম পরিষদের পক্ষ থেকে স্মারকলিপি পেয়েছেন বলে স্বীকার করেন। তিনি জানান, বিষয়টির ব্যাপারে ঊর্ধ্বতন কর্তৃপক্ষের সঙ্গে আলোচনা করে ব্যবস্থা নেয়া হবে।

হজ ও ধর্ম নিয়ে কটূক্তি করায় ভৈরবের ভণ্ড পীর আবুল বাশারের বিরুদ্ধে মানববন্ধন ও সমাবেশ হয়।